text: Mette Bock: Jeg er ked af Eva Kjer-farvel
  27 februar 2016 kl. 15.05
  Liberal Alliances Mette Bock er ked af, at Eva Kjer Hansen trækker sig som minister, men hun mener, det er eneste udvej. 
  Det er en ærgerlig Mette Bock (LA), som lørdag fik beskeden om, at Eva Kjer Hansen trækker sig som miljø- og fødevareminister.
  - Jeg tager hatten af for, at hun gør det, for det var den eneste udvej, der var på den her konflikt. Personligt er jeg meget ked af det. Jeg har arbejdet sammen med Eva Kjer Hansen igennem lang tid, og jeg opfatter hende som en meget kompetent og dygtig minister, så det er jeg meget ked af, siger Mette Bock til TV SYD.
  Mette Bock fremhæver blandt andet, at Eva Kjer Hansen havde en stor viden om det område, hun var minister for.
  - Hun er jo netop en minister, som har vidst noget om sit område. Igennem mange år har det jo været sådan, og det er ligegyldigt, om det er en rød eller blå regering, at der har man nogle gange haft ministre, som egentlig ikke har været tynget af viden om det område, de har været minister for. Men Eva Kjer Hansen ved faktisk noget om natur, miljø og landbrug, siger Mette Bock.
  Du kan øverst høre Mette Bock forklare, hvorfor hun synes, det kan være barskt at være på Christiansborg.
  